送尹瞻駕部監靈仙觀
作者：梅堯臣
朝代：宋

paragraphs: 天地如轉磨，屑屑今古人。
一落大化手，團品惟其新。
不幸積不用，衮衮同埃塵。
日月行何窮，過盡千萬春。
人生占幾許，百歲猶比晨。
君求灊山潛，捨去兩朱輪。
願效陶淵明，翦紗爲破巾。
山前溪多鱗，山下酒甚醇。
看雲舉大杓，杓造舒州民。
李白嘗愛之，死生曾與均。
此志我亦有，更將猿鳥親。